Salg av skog fra nettolignet selskap/sameie til et nytt nettolignet selskap/sameie (skatteloven § 9-3 sjette ledd
Dato: 2004-05-04

Sammendrag: Sameiet anses som et ansvarlig selskap og nettolignes. Selskapet ønsker å selge skogen til et nytt selskap som består av to av de nåværende deltakerne, for senere å oppløse det opprinnelige selskapet. Skattedirektoratet la til grunn at en slik fremgangsmåte kunne benyttes. Da skogen var eiet i mer enn ti år, konkluderte direktoratet med at eierkravet i skatteloven § 9-3 sjette ledd var oppfylt. Selskapet kunne dermed selge skogen med skattefri gevinst for deltakerne.

Innsenders fremstilling av faktum og jusPå bakgrunn av de opplysninger som er gitt i anmodningen, legges det til grunn at sameiet X ligger i kommune Y. Sameiet eier skog av betydelig størrelse, og driver virksomhet. Da næringsvirksomheten drives for felles regning og risiko, anses sameiet som et ansvarlig selskap (heretter kalt selskapet eller X). Selskapet blir nettolignet. Selskapet har i dag tre deltakere. A og B eier hver en fjerdedel av skogen, mens en annen slektning, C, eier halvparten. A ønsker nå å selge seg ut av selskapet og slutte som skogeier. X har bestått siden 1974. A kom inn som eier i 1999, da han fikk et arveforskudd. A planlegger nå å selge sin andel av skogen til B. Overdragelsen skal skje ved at det bestående selskapet selger skogen til et nytt selskap der B og C skal være deltakere (”Nye X”). Salget skal skje til full omsetningsverdi. Innsender antar at selskapet har opparbeidet seg full skattefrihet ved en realisasjon i henhold til reglene om realisasjon av skogbruk, jf. skatteloven § 9-3 sjette ledd. Skattefritaksregelen kommer til anvendelse ved at det gamle selskapet selger skogen til det nye deltakerlignede selskapet. Det antas at deltakerne i det nye selskapet må opparbeide ny gjennomsnittsligning og 10-års frist som eneeier. Innsender ønsker en bindende forhåndsuttalelse der Skattedirektoratet tar stilling til om den fremgangsmåten som skisseres ovenfor, vil medføre skattefrihet for selskapet. Skattedirektoratets vurderingerSkattedirektoratet skal ta stilling til om Xs planlagte realisasjon av skogen kan gjennomføres uten beskatning. Det er opplyst at X er et ansvarlig selskap som nettolignes. For nettolignede selskaper skal det foretas en inntektsberegning som om selskapet var skattyter, jf. skatteloven § 10-41.   Overdragelsen av skogen er planlagt gjennomført ved at det bestående selskapet selger skogen til et nytt selskap som skal bestå av to av de tre nåværende deltakerne. Innsender antar at en slik fremgangsmåte kan benyttes som et alternativ til at de enkelte deltakerne realiserer sine andeler i selskapet. Det fremgår av skatteloven § 10-45 at salg fra et selskap til en av deltakerne er en ordinær rettshandel mellom to parter som anses som separate skattesubjekter. I Skattedirektoratets uttalelse inntatt i Utv. 1995 side 698 er det også lagt til grunn at det deltakerlignede selskapet kan selge eiendommen (skogen) til en av deltakerne, for senere å beslutte selskapet oppløst. Direktoratet antar i tråd med nevnte uttalelse at det ikke vil være noe i veien for at det nettolignede selskapet selger skogen til et nytt selskap som vil bestå av to av de tre nåværende deltakerne, og senere oppløser selskapet. Skattedirektoratet viser til at gevinst ved realisasjon av skog i utgangspunktet vil være skattepliktig etter skatteloven § 5-1 første ledd, jf. § 5-30 første ledd. Et unntak fra denne regelen følger av skatteloven § 9-3 sjette ledd som bl.a. lyder: ”Gevinst ved realisasjon av alminnelig gårdsbruk eller skogbruk er fritatt for skatteplikt når eieren har eid eiendommen i minst ti år når realisasjonen finner sted eller avtales…….” Etter bestemmelsens ordlyd stilles det ikke krav om egen bruk, men bare til eiertid. Et nettolignet selskap eller sameie kan derfor oppfylle lovens krav. Dette gjelder selv om en eller flere av de nåværende deltakerne har eiet sine andeler i kortere tid enn 10 år. Fortolkningen fremgår også av ligningspraksis og juridisk teori, se bl.a. Lignings-ABC 2003 side 242 pkt. 4.16.2 og Ole Gjems-Onstad: Norsk bedriftsskatterett 6. utgave side 836. Det er opplyst at selskapet har eid skogen i mer enn ti år. Direktoratet har etter dette kommet til at selskapet må kunne selge skogen med skattefri gevinst for deltakerne. Dette praktiseres ved at selskapets inntekt i realisasjonsåret reduseres med den skattefrie gevinsten/delen av gevinsten ved fordelingen av det skattepliktige resultatet til deltakerne. Vi viser til nevnte uttalelse fra Skattedirektoratet inntatt i Utv. 1995 side 698 (spørsmål 2 og 3). Det nye sameiet/selskapet må opparbeide ny eiertid i forhold til bestemmelsen i skatteloven § 9-3 sjette ledd. Det er ikke opplyst at selskapet eier andre aktiva enn skogen. Selskapet vil etter realisasjonen sitte igjen med finansaktiva, eventuell gjeld samt eventuelle skatteposisjoner som må gjøres opp og tas til inntekt/fradrag som en del av selskapets resultat i oppløsningsåret. Skattedirektoratet viser for ordens skyld til at gjennomsnittsligningen må avbrytes ved overdragelse av skogen. Det må foretas eventuell avbruddsligning, jf. skatteloven § 14-81 og Lignings-ABC 2003 side 961 pkt. 17.3. Skattedirektoratet legger til grunn at det ikke vil bli aktuelt med uttaksbeskatning av selskapet, jf. skatteloven § 5-2, da salget skal skje til omsetningsverdi. KonklusjonGevinst som oppstår ved at X realiserer skogen, vil være unntatt beskatning etter skatteloven § 9-3 sjette ledd, da kravet til eiertid er oppfylt. Gjennomsnittsligningen må avbrytes når skogen overdras.